नयी दिल्ली 31 मार्च। राष्ट्रीय लीची अनुसंधान केन्द्र मुज़फ़्फ़रपुर बिहार ने इस बार लीची की बंपर फसल की संभावना के मद्देनजर किसानों से कुछ सावधानी बरतने का अनुरोध किया है।
लीची अनुसंधान केन्द्र ने कहा है कि इस वर्ष लीची की फसल की अच्छी पैदावार होने की संभावना है। लीची की शाही किस्म में सरसों के आकार के दाने लग गए हैं जबकि चाइना किस्म में अभी दाने लगने शुरू हुए हैं।
डॉ विशाल नाथ ने बताया कि लीची परप्रागी फ़सल है और मधुमक्खी पालन करने से परागन की प्रक्रिया बेहतर ढंग से होती है। इससे लीची की फसल की पैदावार 30 प्रतिशत तक बढ़ जाती है और प्रति हेक्टेयर आठ से दस क्विंटल शहद का भी उत्पादन हो जाता है। इससे किसानों कि आय में अतिरिक्त वृद्धि होती है।
लीची के बाग में नमी की कमी होने पर हल्की सिंचाई करने के साथ ही जमीन को सूखी पत्तियों या घास फूस से ढकने की सलाह दी गई है। फूल लगने के समय किसी प्रकार के छिड़काव कि सलाह नहीं दी गई है।
फल को फटने से बचाने के लिए 15 अप्रैल तक बोरेक्स चार ग्राम प्रति लीटर पानी में डालकर इसका छिड़काव करना चाहिए। रासायनिक दवाओं का उपयोग उचित नमी की स्थिति में ही करना चाहिए और तेज हवा के समय इसका प्रयोग नहीं करना चाहिए।
देश में लीची की कुल पैदावार का करीब 45 प्रतिशत हिस्से का बिहार में उत्पादन होता है और यहां से बड़े पैमाने पर इसका निर्यात भी किया जाता है। देश में लीची की पैदावार बढ़ाने के लिए लीची की कई नई किस्में विकसित की गई हैं और इस दिशा में कुछ नए प्रयोग भी किए जा रहे हैं।